RÅDETS FORORDNING (EF) Nr. 1326/95 af 6. juni 1995 om åbning og forvaltning af et fællesskabstoldkontingent for yngel og ungfisk, levende, af guldbrasen (Sparus aurata) og bars (Dicentrarchus labrax), med oprindelse i Ceuta

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Spaniens og Portugals tiltrædelse, særlig artikel 25, stk. 4, sidste afsnit,

under henvisning til artikel 3, stk. 3, i protokol nr. 2 til tiltrædelsesakten om De Kanariske Øer samt Ceuta og Melilla,

under henvisning til forslag fra Kommissionen,

under henvisning til udtalelse fra Europa-Parlamentet (1), og

ud fra følgende betragtninger:

I henhold til artikel 3, stk. 2, i ovennævnte protokol nr. 2, kan visse fiskerivarer med oprindelse i Ceuta og Melilla fra den 1. januar 1993 fritages for told i hele Fællesskabets toldområde; denne fritagelse indrømmes inden for rammerne af toldkontingenter beregnet for hver vare og ud fra gennemsnittet af de mængder, der rent faktisk er afsat i årene 1982, 1983 og 1984 i den del af Spanien, der er omfattet af Fællesskabets toldområde, eller udført til Fællesskabet i dets nuværende sammensætning;

på grund af nedgangen i mængden af fangede og forhandlede fisk bliver de varer med oprindelse i Ceuta, der nyder godt af den toldbehandling, der er indført ved protokol nr. 2, ikke længere eksporteret til Fællesskabet; af denne grund er de toldkontingenter, der er åbnet for Ceuta, ikke blevet forlænget efter den 31. december 1992; yngel og ungfisk, levende, af guldbrasen og bars erstatter for fremtiden disse produkter i samhandelen med Fællesskabet;

Ceuta udførte i 1993 2,5 tons yngel og ungfisk, levende, af guldbrasen og bars, under KN-kode ex 0301 99 90, til Fællesskabet; disse varer er dog, på trods af, at de er omfattet af artikel 3 i nævnte protokol, ikke berettiget til at indgå i ovennævnte toldkontingenter, da akvakultur først for nylig er blevet indført i Ceuta;

Ceuta befinder sig i en særlig geografisk situation, eftersom området er beliggende isoleret på det afrikanske fastland; da der ikke findes nogen landbrugs- eller industrisektor, er fiskeri Ceutas primære industri; efter krisen i denne sektor synes akvakultur at være en sektor, der for de erhvervsdrivende i Ceuta kan udgøre en alternativ indtægtskilde til havfiskeriet;

Fællesskabet indrømmer visse tredjelande en præferencetoldbehandling, der omfatter fritagelse for told for varer, der henhører under KN-kode 0301 99 90; det er nødvendigt at sikre, at toldbehandlingen af disse varer med oprindelse i Ceuta og indført til Fællesskabet er den samme som den behandling, der indrømmes visse tredjelande; med henblik herpå er det nødvendigt at foretage en tilpasning af den gældende toldordning for Ceuta;

formålet med fælleserklæringen vedrørende protokol nr. 2 om De Kanariske Øer samt Ceuta og Melilla er at tillade substitution af de varer, der er omhandlet i nævnte protokols artikel 3;

Kongeriget Spanien har indgivet en anmodning til Kommissionen om åbning af et fællesskabstoldkontingent til nulsats for yngel og ungfisk af guldbrasen og bars, levende, med oprindelse i Ceuta;

der bør derfor åbnes et fællesskabstoldkontingent til nulsats for de omhandlede varer, og dette toldkontingents størrelse bør på baggrund af årsproduktionen fastsættes til 3 000 000 stk.; for at følge markedsudviklingen for disse varer åbnes der i første omgang et kontingent for perioden fra den 1. januar til den 31. december 1995; anvendelsen af kontingenttolden er betinget af, at bestemmelserne i den fælles markedsordning overholdes;

der bør navnlig skabes sikkerhed for lige og kontinuerlig adgang for alle Fællesskabets importører til nævnte kontingent samt for anvendelse uden afbrydelse af den sats, der er fastsat for nævnte kontingent, ved enhver indførsel af de pågældende varer til alle medlemsstaterne, indtil kontingentet er opbrugt;

det påhviler Fællesskabet at træffe afgørelse om åbning af toldkontingenter i henhold til dets internationale forpligtelser; der er dog intet til hinder for, at medlemsstaterne, for at sikre en effektiv fælles forvaltning af disse kontingenter, på kontingentmængderne kan trække de nødvendige mængder, der svarer til deres faktiske indførsler; denne form for forvaltning kræver imidlertid et snævert samarbejde mellem medlemsstaterne og Kommissionen, som især skal kunne følge udnyttelsesgraden for kontingentmængderne og underrette medlemsstaterne herom -

UDSTEDT FØLGENDE FORORDNING:

Artikel 1

Denne forordning griber ikke ind i den ordning, der i henhold til protokol nr. 2 til tiltrædelsesakten og gennemførelsesbestemmelserne hertil gælder for varer, som ikke er omfattet af denne forordning.

Artikel 2

Fra den 1. januar til den 31. december 1995 kan yngel og ungfisk, levende, af guldbrasen og bars, med oprindelse i Ceuta indføres toldfrit til Fællesskabet inden for rammerne af det fællesskabstoldkontingent, der er anført nedenfor:

>TABELPOSITION>

Artikel 3

Bevis for varens oprindelsesstatus fremlægges i overensstemmelse med artikel 6 i Rådets forordning (EØF) nr. 1135/88 (2).

Artikel 4

Det i artikel 1 omhandlede toldkontingent forvaltes af Kommissionen, der kan træffe enhver administrativ foranstaltning for at sikre en effektiv forvaltning af det.

Artikel 5

Såfremt en importør i en medlemsstat indgiver en angivelse om overgang til fri omsætning med anmodning om præferencebehandling for en vare, der er omfattet af denne forordning, og såfremt denne angivelse antages af toldmyndighederne, trækker den pågældende medlemsstat ved meddelelse til Kommissionen en mængde på kontingentmængden svarende til sit behov.

Anmodningerne om sådanne træk med oplysning om antagelsesdatoen for nævnte angivelse skal straks fremsendes til Kommissionen.

Sådanne træk tillades af Kommissionen afhængigt af datoen for toldmyndighedernes antagelse af angivelserne om overgang til fri omsætning i den pågældende medlemsstat, i det omfang den disponible restmængde giver mulighed herfor.

Hvis en medlemsstat ikke udnytter de trukne mængder, tilbagefører den snarest muligt disse til kontingentmængden.

Hvis de mængder, der anmodes om, overstiger den disponible restmængde, finder tildelingen sted i forhold til de enkelte anmodninger. Medlemsstaterne underrettes af Kommissionen om de foretagne træk.

Artikel 6

Medlemsstaterne sikrer importørerne af de pågældende varer lige og kontinuerlig adgang til kontingentet, så længe den resterende kontingentmængde giver mulighed herfor.

Artikel 7

Medlemsstaterne og Kommissionen samarbejder snævert for at sikre, at denne forordning overholdes.

Artikel 8

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. januar 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 6. juni 1995.

På Rådets vegne

M. BARNIER

Formand

(1) EFT nr. C 18 af 23. 1. 1995, s. 426.

(2) Rådets forordning (EØF) nr. 1135/88 af 7. marts 1988 om definition af begrebet »varer med oprindelsesstatus« og metoder for administrativt samarbejde i samhandelen mellem Fællesskabets toldområde og Ceuta og Melilla samt De Kanariske Øer (EFT nr. L 114 af 2. 5. 1988, s. 1). Forordningen er ændret ved forordning (EØF) nr. 3902/89 (EFT nr. L 375 af 23. 12. 1989, s. 5).